সঞ্জয়-সাজার বিতর্কের আবহে মৃত্যুদণ্ড নিয়ে এ কী বলল সুপ্রিম কোর্ট!

নয়াদিল্লি: আরজি কর কাণ্ডে (RG Kar Case) দোষী সাব্যস্ত সঞ্জয় রায়ের (Sanjay Roy) মৃত্যুদণ্ড চেয়ে কলকাতা হাইকোর্টে (Calcutta High Court) আবেদন করেছে রাজ্য সরকার এবং সিবিআই (CBI)। আমরণ কারাবাস লঘু দণ্ড হয়ে গেল কি না তা নিয়ে বেশ বিতর্ক চলছে রাজ্য জুড়ে। এই আবহেই অন্য শুনানিতে সুপ্রিম কোর্ট (Supreme Court) জানিয়ে দিল, মৃত্যুদণ্ড ব্যতিক্রম। এমনকী একাধিক খুনের অভিযোগেও এমন সাজা নয়। যদি সংশোধনের সুযোগ না থাকে একমাত্র তাহলেই মৃত্যুদণ্ড।

স্ত্রী সহ চার নাবালিকা কন্যাকে হত্যার আসামির মৃত্যুদণ্ড বাতিল করে আমরণ কারাবাসের (ছাড়হীন) সাজা দিতে গিয়ে এই অভিমত দেশের শীর্ষ আদালতের। আসামির পূর্ব অপরাধের ইতিহাস নেই, সংশোধনাগারে তার আচরণ সংশোধনের সম্ভাবনা যুক্ত এবং মৃত্যুদণ্ডের পরিপ্রেক্ষিতে অতীতের বিভিন্ন রায়ে বিতর্কের উল্লেখ করে এমন সিদ্ধান্ত সুপ্রিম কোর্টের।

আরও পড়ুন: মহাকুম্ভে গাড়ি নিয়ে ‘নো এন্ট্রি’! রক্ত দেখে এবার টনক নড়ল যোগীর?

বিচারপতি বিক্রম নাথ, বিচারপতি সঞ্জয় কারল ও বিচারপতি সন্দীপ মেহতার অভিমত, সংশোধনাগারে আসামির আচরণ সংশোধনযোগ্য কি না খতিয়ে দেখার পাশাপাশি তার বয়স, অপরাধের পূর্ব ইতিহাস, আয় ইত্যাদি প্রাসঙ্গিক অন্যান্য বিষয় খতিয়ে দেখে তবেই খুন বা একাধিক খুনে অভিযুক্তের সাজা নির্ধারণ করতে হবে। কারণ মৃত্যুদণ্ড কোনও আইন নয়, নেহাতই ব্যতিক্রম।

পারিপার্শ্বিক সাক্ষ্যপ্রমাণের (Circumstantial Evidence) ভিত্তিতে দোষী সাব্যস্ত আসামিকে নিম্ন আদালতের দেওয়া মৃত্যুদণ্ড বহাল রেখেছিল হাইকোর্ট। এমন হত্যাকাণ্ড আদৌ বিরলের মধ্যে বিরলতম নয় দাবি করে সুপ্রিম কোর্টে আবেদন জমা পড়ে। সেই আবেদনে সাড়া দিয়ে আসামির আমরণ কারাবাসের সাজা দিল সর্বোচ্চ আদালত।