সঞ্জয়ের ফাঁসি চাই না, হাইকোর্টকে জানাল নির্যাতিতা তরুণীর বাবা

কলকাতা: আমরা ফাঁসি চাইছি না। আমার সন্তান হারিয়েছে বলে অন্যের প্রাণ কেড়ে নেব এটা আমরা চাইছি না। সঞ্জয় রায়ের (Sanjay Roy) ফাঁসির আবেদনের মামলার শুনানিতে কলকাতা হাইকোর্টে (Calcutta High Court) জানাল আরজি করের (RG Kar Rape and Murder Case) নির্যাতিতা তরুণীর মা-বাবা। সঞ্জয় রায়ের ফাঁসি হবে কি না সেই সংক্রান্ত মামলায় রাজ্যের আবেদন গৃহীত হবে কিনা তা নিয়ে হাইকোর্টে শুনানি শেষ হয়েছে সোমবার। রায় ঘোষণা স্থগিত রেখেছে বিচারপতি দেবাংশু বসাক এবং বিচারপতি মহম্মদ শব্বর রশিদির ডিভিশন বেঞ্চ।

আরজি কর-কাণ্ডে সঞ্জয়কে দোষী সাব্যস্ত করেছে নিম্ন আদালত। তাঁকে আমৃত্যু কারাদণ্ড দেওয়া হয়েছে। এরপরই রাজ্য এবং সিবিআই সঞ্জয়ের ফাঁসির শাস্তি দাবিতে পৃথক ভাবে হাইকোর্টে মামলা করেছে। শুধুমাত্র সেই মামলার প্রেক্ষিতে সঞ্জয়ের সর্বোচ্চ শাস্তি চায় না বলে জানিয়েছে নির্যাতিতার পরিবার। হাইকোর্টে পরিবারের হয়ে সওয়াল করেন নতুন আইনজীবী কৌশিক গুপ্ত। সওয়াল-জবাবে তাঁর আরও বক্তব্য,কন্যাহারা পরিবার চায় না যে দোষীর মৃত্যুদণ্ড হোক। তাঁদের দাবি, প্রকৃত অপরাধীর এখন বাইরে ঘুরছে। তাকে খুঁজে বার করে তদন্তের আওতায় আনা হোক। আদালতের বাইরে নির্যাতিতার বাবা বলেন, একা সঞ্জয় নন, যাঁরা যাঁরা এই ঘটনার সঙ্গে জড়িত, তাঁরা সবাই সামনে আসুক। সবাইকে চরম শাস্তি দেওয়া হোক। তাই এই মামলায় সঞ্জয়ের মৃত্যুদণ্ড চাই না। নির্যাতিতার বাবা আরও বলেন, রাজ্য পুলিশ আমাদের ভরসা ভেঙেছে। সিবিআই তদন্ত করতে পারেনি। আদালতের উপর আমাদের ভরসা আছে। আমার মেয়ের জন্য যারা বিচার আনতে পারবে তাদের উপর আমাদের আস্থা-ভরসা থাকবে। এদিন সকাল সাড়ে ১০টা থেকে বিচারপতি দেবাংশু বসাকের ডিভিশন বেঞ্চে মামলাটির শুনানি ছিল। দুপুর সাড়ে ১২টা নাগাদ শুনানি শেষে রায়দান স্থগিত রাখা হয়েছে বলে খবর।

আরও পড়ুন: মেদিনীপুর স্যালাইন কাণ্ডে আগামীকাল শুনানি হাইকোর্টে, কেস ডায়েরি তলব

গত ১৮ জানুয়ারি সঞ্জয়কে দোষী সাব্যস্ত করেছিল শিয়ালদহ আদালত। ২০ জানুয়ারি শিয়ালদহ আদালত সঞ্জয় রায়কে সর্বোচ্চ ফাঁসির শাস্তি দেয়নি। যাব্বজীবন কারাদণ্ড নির্দেশ দিয়েছিল আদালত। বিচারক অনির্বাণ দাস জানিয়েছিলেন, সঞ্জয়ের অপরাধ প্রমাণিত। কিন্তু এটি ‘বিরলের মধ্যে বিরলতম’ ঘটনা নয়। তাই মৃত্যুদণ্ড দেননি তিনি। আমৃত্যু সঞ্জয়কে কারাবাসের নির্দেশ দেয় আদালত। এই রায়ের বিরোধীতা করে সঞ্জয়ের ফাঁসির দাবিতে হাইকোর্টে মামলা দায়ের করেছিল রাজ্য। পরে হাইকোর্টে রাজ্যের মামলা নিয়ে প্রশ্ন তোলে সিবিআই। রাজ্যের এই মামলা করার এক্তিয়ার আছে কি না, জানতে চায় তারা। তারপর সঞ্জয়ের ফাঁসির দাবিতে হাইকোর্টে মামলা দায়ের করে সিবিআই।

অন্য খবর দেখুন